**ELŐTERJESZTÉS**

**A KÉPVISELŐ-TESTÜLET**

**2020. február 24-i rendes ülésére**

**Előterjesztés**

**Javaslat a közterületi térfigyelő kamerarendszerről szóló**

**önkormányzati rendelet megalkotására**

A napirendet tárgyaló ülés dátuma: 2020.02.24.

A napirendet tárgyaló ülés: Képviselő-testület

Az előterjesztést készítette: jegyző

Előterjesztő: Polgármester

A napirendet tárgyaló ülés típusa: nyílt / zárt

A napirendet tárgyaló ülés típusa: rendes / rendkívüli

A határozat elfogadásához szükséges többség típusát: egyszerű / minősített

A szavazás módja: nyílt / titkos

**1.Előzmények**, különösen az adott tárgykörben hozott korábbi testületi döntések és azok végrehajtásának állása: ------

**2. Jogszabályi hivatkozások**:

**3.Költségkihatások** és egyéb szükséges feltételeket, illetve megteremtésük javasolt forrásai:

Nincs

**4. Tényállás bemutatása:**

A közterület-felügyeletről szóló 1999. évi LXIII. törvény (a továbbiakban: **Kftv.**) 1. § (1) bekezdésének a) pontja alapján a települési önkormányzat a közterületi rend és tisztaság védelméről, a tömegközlekedési eszközök használati rendjének fenntartásáról, az önkormányzati vagyon védelméről közterület-felügyelet vagy közterület-felügyelő útján gondoskodhat.

A Kftv. 1. § (3) bekezdése alapján a közterület-felügyelet feladatait a polgármesteri, főpolgármesteri hivatalban alkalmazott egy vagy több közterület-felügyelő is elláthatja.

Telki Község Önkormányzata a fentiekben részletezett feladatait a jogszabály által biztosított lehetőséggel élve a Telki Polgármesteri Hivatal szervezeti egységeként működő közterület-felügyelet útján látja el.

A Kftv. 7. § (3) bekezdése alapján a felügyelet közterületen, közbiztonsági, illetve bűnmegelőzési célból, bárki számára nyilvánvalóan észlelhető módon képfelvevőt helyezhet el, és felvételt készíthet. A képfelvevő elhelyezéséről, valamint a képfelvevővel megfigyelt közterület kijelöléséről a felügyelet előterjesztésére a képviselő-testület dönt.

A Kftv. 1. § (6) bekezdése alapján a felügyeletnek, illetőleg a felügyelet részéről eljáró felügyelőnek feladatot – a Kftv. 1. § (4) bekezdés keretei között – törvény, kormányrendelet, az önkormányzat rendelete állapíthat meg. Az önkormányzat rendelete olyan feladatot állapíthat meg, melyet törvény vagy kormányrendelet nem utal más szerv hatáskörébe.

Tekintettel arra, hogy önkormányzati beruházásban Telki Község közigazgatási területén térfigyelő kamerarendszer kialakítására került sor, a rendszer üzemeltetésére és kezelésére vonatkozó szabályozás megalkotása indokolt annak érdekében, hogy azt a közterület-felügyelet kellő jogalappal végezhesse.

A térfigyelő kamerarendszer működtetése során figyelemmel kell lenni az Európai Parlament és a Tanács (EU) a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről szóló 2016/679 rendeletére (általános adatvédelmi rendelet), valamint az információs önrendelkezési jogról és az információszabadságról szóló 2011. évi CXII. törvény rendelkezéseire.

A fentiekben hivatkozott jogszabályok alapján egy ember arca, fiziológiai jellemzői, képmása személyes adatnak, a képfelvétel készítése pedig adatkezelésnek minősül. Tekintettel arra, hogy a kamerarendszer üzemeltetése és kezelése során nyilvános helyek nagymértékű, módszeres megfigyelése történik és az adatkezelés valószínűsíthetően magas kockázattal jár a természetes személyek jogaira és szabadságaira nézve, adatvédelmi hatásvizsgálat elvégzése vált szükségessé. Az adatvédelmi hatásvizsgálatot az Önkormányzat adatvédelmi tisztviselője elkészítette.

A személyes adataik kezelésére vonatkozóan az érintett természetes személyeket széles körben, közérthető formában szükséges tájékoztatni. A település weboldalán közzéteendő adatkezelési tájékoztatót az Önkormányzat adatvédelmi tisztviselője elkészítette.

Kérem az előterjesztés megtárgyalását és a melléklet szerinti rendelet megalkotását.

Telki, 2020. február 13.

 Deltai Károly

 polgármester

**Telki Község Önkormányzat**

**Képviselő-testületének**

**…/2020. (… . ...) önkormányzati rendelete**

**a közterületi térfigyelő kamerarendszerről**

Telki Község Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, a közterület- felügyeletről szóló 1999. évi LXIII. törvény 1. § (6) bekezdésében, valamit a Magyarország helyi önkormányzatokról szóló 2011. évi CLXXXIX. törvény 13. § (1) bekezdés 17. pontjában meghatározott feladatkörében eljárva a következőket rendeli el.

**1. §**

(1) Telki Község Önkormányzata (a továbbiakban: Önkormányzat) a település közigazgatási területén közterületi térfigyelő kamerarendszert telepített, melyet időszakonként továbbfejleszt.

(2) Jelen rendelet hatálya Telki Község közigazgatási területére terjed ki.

(3) A közterületi térfigyelő kamerarendszer azon műszaki eszközök összessége, amely biztosítja a közterületi képfelvétel jogszabályban előírt módon történő rögzítését, tárolását, elemzését és továbbítását.

**2. §**

A közterületi térfigyelő kamerarendszer üzemeltetésének és kezelésének célja:

a) a jogellenes magatartások megelőzése, illetve ezen magatartások kiszűrése;

b) a közbiztonság növelése, a bűnmegelőzés, a közterületi rend biztosítása;

c) a közterületen található vagyon megóvása és felügyelete;

d) a közterület-felügyelet tevékenységének és a rendőrség bűnüldöző tevékenységének segítése, a két szervezet közötti együttműködés erősítése;

e) a lakosság és a településre látogatók biztonságérzetének növelése, testi épségének és életének védelme, valamint a jogsértések visszaszorítása.

**3. §**

Az Önkormányzat a közterületi térfigyelő kamerarendszer üzemeltetésére és kezelésére – a közterület-felügyeletről szóló 1999. évi LXIII. törvény 1. § (3) és (6) bekezdésének figyelembevételével – a Telki Polgármesteri Hivatal szervezeti egységeként működő közterület-felügyeletet (a továbbiakban: közterület-felügyelet) jelöli ki.

**4. §**

A közterületi térfigyelő kamerarendszer keretén belül kihelyezett rögzítő eszközök elhelyezkedését, valamint a megfigyelt közterületek jegyzékét jelen rendelet 1. melléklete tartalmazza.

**5. §**

(1) A közterületi térfigyelő kamerarendszer működésével kapcsolatos kiadások az Önkormányzatot terhelik. Az Önkormányzat Képviselő-testülete a költségvetésében tervezi a közterületi térfigyelő kamerarendszer üzemeltetéséhez, kezeléséhez és karbantartásához szükséges pénzügyi fedezetet.

(2) Az Önkormányzat biztosítja a közterület-felügyelet számára azokat a tárgyi feltételeket, melyek szükségesek a közterületi térfigyelő kamerarendszer működtetéséhez és az adatkezeléshez kapcsolódó előírások betartásához.

**6. §**

1. A közterület-felügyelet a közterületi térfigyelő kamerarendszer üzemeltetésére és kezelésére, a hatáskörébe tartozó ügyekben a közterületi térfigyelő kamerarendszer által készített felvételek rögzítésére, felhasználására, továbbítására és törlésére vonatkozóan az Európai Parlament és a Tanács 2016/679 rendeletében, valamint az információs önrendelkezési jogról és az információszabadságról szóló 2011. évi CXII. törvény és a közterület-felügyeletről szóló 1999. évi LXIII. törvény előírásai alapján köteles eljárni.
2. A Telki Polgármesteri Hivatal adatkezelői minőségében a közterületi térfigyelő kamerarendszerrel rögzített adatok kezelésére és védelmére vonatkozó részletes szabályokat önálló adatkezelési szabályzatban állapítja meg.

**7. §**

1. Az Önkormányzat gondoskodik arról, hogy a közterületi térfigyelő kamerák környezetében azok elhelyezésének tényére utaló jelzések kerüljenek kihelyezésre.
2. Az Önkormányzat gondoskodik arról, hogy honlapján a közterületi térfigyelő kamerák elhelyezkedésének ténye, a kamerákkal megfigyelt közterületek jegyzéke, valamint a jelen rendelet 2. mellékletét képező adatkezelési tájékoztató közzétételre kerüljön.

**8. §**

Jelen rendelet 2020. ……………..-én lép hatályba.

 Deltai Károly dr. Lack Mónika

 polgármester jegyző

*1. melléklet a …/2020. (… . …) önkormányzati rendelethez*

**A közterületi térfigyelő kamerarendszer keretén belül kihelyezett rögzítő eszközök elhelyezkedése és a megfigyelt közterületek jegyzéke**

(A táblázatot a kamera pontos elhelyezkedésére való utalással szükséges kiegészíteni. pl.: villanyoszlopon, épület homlokzatán)

|  |  |
| --- | --- |
| **Ssz.** | **Név, földrajzi hely** |
| **1.** | Fő utca – keleti irány2089 Telki, Fő utca 24. |
| **2.** | Fő utca – nyugati irány2089 Telki, Fő utca 24. |
| **3.** | Hulladékgyűjtő2089 Telki, Alsóvölgy utca 937/3 hrsz. |
| **4.** | Muskátli utca – nyugati irány2089 Telki, Muskátli utca 1. |
| **5.** | Muskátli utca – keleti irány2089 Telki, Muskátli utcai park |
| **6.** | Telki Pajta előtti tér2089 Telki, Petőfi Sándor utca 1. |
| **7.** | Polgármesteri Hivatal udvara2089 Telki, Petőfi Sándor utca 1. |

**ÁLTALÁNOS INDOKOLÁS**

**Telki Község Önkormányzat**

 **Képviselő-testületének**

**a közterületi térfigyelő kamerarendszerről szóló**

**…/2020. (… . ...) önkormányzati rendelete**

A közterület-felügyeletről szóló 1999. évi LXIII. törvény (a továbbiakban: **Kftv.**) 1. § (1) bekezdésének a) pontja alapján a települési önkormányzat a közterületi rend és tisztaság védelméről, a tömegközlekedési eszközök használati rendjének fenntartásáról, az önkormányzati vagyon védelméről közterület-felügyelet vagy közterület-felügyelő útján gondoskodhat.

Telki Község Önkormányzata a fentiekben részletezett feladatait a jogszabály által biztosított lehetőséggel élve a Telki Polgármesteri Hivatal szervezeti egységeként működő közterület-felügyelet útján látja el. Telki Község Önkormányzata a fenti feladatainak hatékonyabb ellátása érdekében a település közigazgatási területén térfigyelő kamerarendszert telepített, melyet időszakonként továbbfejleszt.

A közterület-felügyeletről szóló 1999. évi LXIII. törvény. 7. § (3) bekezdése alapján a felügyelet közterületen, közbiztonsági, illetve bűnmegelőzési célból, bárki számára nyilvánvalóan észlelhető módon képfelvevőt helyezhet el, és felvételt készíthet. A képfelvevő elhelyezéséről, valamint a képfelvevővel megfigyelt közterület kijelöléséről a felügyelet előterjesztésére a képviselő-testület dönt.

A Kftv. 1. § (6) bekezdése alapján a felügyeletnek, illetőleg a felügyelet részéről eljáró felügyelőnek feladatot – a Kftv. 1. § (4) bekezdés keretei között – törvény, kormányrendelet, az önkormányzat rendelete állapíthat meg. Az önkormányzat rendelete olyan feladatot állapíthat meg, melyet törvény vagy kormányrendelet nem utal más szerv hatáskörébe.

Annak érdekében, hogy a térfigyelő kamerarendszer üzemeltetését és kezelését a közterület-felügyelet kellő felhatalmazás birtokában végezhesse, szükségessé vált a jelen önkormányzati rendelet megalkotása.

**Előzetes hatásvizsgálat**

**a jogalkotásról szóló 2010. évi CXXX. törvény 17. § (1)-(2) bekezdése alapján**

Társadalmi, gazdasági, költségvetési hatása: A rendelet-tervezet költségvetési vonzatát Telki község Önkormányzatának 2020. évi költségvetési rendeletébe szükséges betervezni.

Környezeti, egészségi következményei: Környezeti, egészségi következményei nincsenek.

Adminisztratív terheket befolyásoló hatása: A rendelet elfogadásának adminisztratív terheket befolyásoló hatása nincsen.

A rendelet megalkotásának szükségessége, a jogalkotás elmaradásának várható következményei: A rendelet megalkotásának kötelezettségét, jogszabály írja elő

A rendelet alkalmazásához szükséges személyi, szervezeti, tárgyi és pénzügyi feltételek: A rendelet alkalmazásához szükséges személyi, szervezeti feltételek adottak.